49. schôdza NR SR - 2.deň - B. popoludní
Dátum: 2026-04-15
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

130. Vážený pán predsedajúci, vážené kolegyne, kolegovia, dnešok je naozaj veľmi špecifickým dňom, čo sa týka rokovania Národnej rady. Naozaj sa ešte nestalo, aby v priebehu jedného dňa z rokovania ušli dvaja ministri, následne minister životného prostredia predkladal návrh zákona za ministerku kultúry, pričom odôvodnenie čítal z mobilu, lebo tak to nemali absolútne pripravené. No a pred 15 minútami ušiel zo sály aj poslanec SMER-u Dušan Jarjabek po tom, čo stiahol svoj návrh uznesenia, a to len deň po tom čo predseda klubu SMER pán Richter sa na tlačovej konferencii dušoval, ako poslanci SMER-u budú reagovať na rôzne tlačové konferencie a vyhlásenia zo strany opozície. Pred chvíľou sme videli, prišlo len jedno jediné vystúpenie, kde kolegovia z PS veľmi správne poukázali na farizejstvo poslancov vládnej koalície, no a Dušan Jarjabek a spol. sa absolútne rozsypali. Akonáhle dostal možnosť vystúpiť, zabalil to, a to doslova, takým spôsobom, že návrh uznesenia stiahol bez toho, aby ho dal písomne, a ušiel zo sály. Takže toľko na úvod. A teraz k tomuto návrhu zákona. Pán navrhovateľ, pán Demečko, vy ste poslancom už dva roky. To je dostatočne dlhá doba, aby ste vedeli, že ako navrhovateľ tu máte predstaviť návrh zákona. Návrh zákona tak, ako je predložený. Nie návrhy, ktoré ste predkladali na výbore a podobne. Takže, dámy a páni, návrh, ktorý pán Demečko aktuálne predstavuje, je sťaženie zberu podpisov pod petíciu na vyhlásenie referenda, a to tým, že občania, ktorí by chceli podporiť referendum, teda petíciu na vyhlásenie referenda, budú musieť okrem mena, priezviska, adresy a podpisu udeliť aj rodné číslo. Áno, tak je to dnes ešte napísané. Akonáhle sme vás na to upozornili aj v prvom čítaní, dostali ste naozaj poriadnu nakladačku aj v MPK. To sa nestáva často, aby návrh zákona, ktorý má jednu A4, kde sú dva novelizačné body, schytal takmer 50 pripomienok, a všetky sa týkali toho, že čo je to, preboha živého, za nápad, žiadať rodné číslo na podporu petície. To už ľudia nemajú iný údaj, ako podporiť petíciu na vyhlásenie referenda, len rodné číslo? To by bolo za čiarou, ak by s tým prišiel niekto z opozície alebo akýkoľvek laik, ale poslanci vládnej koalície, no hanba. A naozaj čo pripomienka, aj vládna legislatíva na to upozorňovala – rodné číslo tam absolútne nemá čo hľadať, pretože je tam výslovná disproporcia medzi zamýšľaným účelom a tým, čo chcete dosiahnuť. Pán Dostál tu spomínal, prečo neupravíte aj tú nezmyselnú lehotu, prečo má tento návrh zákona nadobudnúť účinnosť do desiatich dní? Úplne nezmyselná lehota. Obzvlášť po tom, keď už vám teda nevyšiel z akéhokoľvek dôvodu váš zlý úmysel - zmariť nedávno prebiehajúcu petičnú akciu. Tak môj názor je taký, že je to len ego, lebo ak by upravili ešte aj účinnosť návrhu zákona, z toho ich pôvodného návrhu by fakticky neostalo nič. Zmenili by prvý hlavný dôvod, a to nahradenie rodného čísla dátumom narodenia, a nahradili by aj druhú prekážku, druhé poleno, ktoré chceli hodiť strane Demokrati pod nohy, a to je účinnosť zákona. Takže ja to vidím tak, že je to len a len ego, lebo naozaj tu už o nič iné nejde, aby ten váš návrh zákona aspoň niečo tam bolo zachované. Ale budem veľmi zvedavý aj na to, že aký je teda účel tohto vášho zákona. Vy ste tvrdili, aby nebolo možné falšovať podpisy, resp. nejakým pokútnym spôsobom zozbieravať ľudí, ktorí podporujú túto petičnú akciu na vyhlásenie referenda, tak ste tam dali rodné číslo, lebo to nikde nie je zverejnené, fajn, to nebude možné obchádzať paneláky a opisovať mená, priezviská zo zvončekov. Ale aj na výbore váš kolega koaličný pán Lučanský poznamenal, že fajn, tak ste to nahradili dátumom narodenia, ale dátum narodenia je napríklad dohľadateľný v katastri nehnuteľností. Tak mi povedzte teda, čo je teda cieľom tohto vášho návrhu? Lebo petičnú akciu strany Demokrati už nezmaríte, to je už pasé, rodné číslo vám rozbil vlastne každý, kto sa k tomu vyjadril, päťdesiat subjektov vám to vyčítalo v MPK okrem nás, samozrejme, no a tak chcem teda vedieť, že čo je teda tým vaším účelom. 130-2 Lebo ak je účelom to, že si prezident bude môcť petíciu, či sú tí ľudia skutoční, či takí ľudia existujú, tak to viete dosiahnuť aj bez toho rodného čísla, aj bez dátumu narodenia. Zavádzate tam aj možnosť, že prezident získa možnosť oprávnenie overovať si údaje z petičných hárkov s registrom fyzických osôb. Čiže aj tam si už viete overiť, či tí ľudia sú skutoční alebo nie. Načo tam ešte potom potrebujete to rodné číslo? Lebo ak to niekto bude chcieť zneužiť, bude to vedieť zneužiť, tie údaje si bude vedieť nájsť. A ak nie, naozaj nevidím dôvod na tento návrh zákona, lebo naozaj sa vám to rozsypalo aj sprava, aj zľava. Úmysel vám nevyšiel, takže naozaj nevidím zmysel tohto návrhu zákona. Ďakujem veľmi pekne za pozornosť. (Potlesk.)